Land gerat vir Operasie Skoonmaak - Regering - Republikein
Monday, August 20th, 08:36:36
Land gerat vir Operasie Skoonmaak
16 May 2018 | Regering
Die staatshoof het gister met lede van die sakegemeenskap samesprekings by Staatshuis gevoer oor hoe hulle die regering se pogings aan die hand kan vat om die nasionale skoonmaakveldtog op 25 Mei 'n hupstoot te gee.
Hy sê hy gaan daardie dag sélf in Katutura moue oprol en help opruim.
Die goewerneur van Khomas, me. Laura McLeod-Katjirua, het gister gesê: “Ons is gereed – ons was nog die heeltyd reg.”
Sy sê die Windhoekse munisipaliteit se afvalbestuurafdeling sal help om die rommel te sorteer.
“Hoewel die bestryding van hepatitis E in Windhoek 'n onafhanklike veldtog is, sal die Afrikadag-verrigtinge “daardie pogings steun”, sê sy.
Volgens die permanente sekretaris in die minsiterie van inligting en kommunikasietegnologie, mnr. Mbeuta Ua-Ndjarakana, wil die regering veral die jeug aanmoedig om herwinningsinisiatiewe te gebruik om hulself ekonomies te bemagtig.
Mnr. Erginus Endjala, die Omusatigoewerneur, sê hulle gaan voortaan weier om gesondheidsertifikate en dranklisensies aan sjebeens in sy streek uit te reik wat nie gehoor gee aan die skoonmaakwekroep nie.
Talle kiesafdelings in sy streek het reeds verskeie skoonmaakpogings van stapel gestuur, sê hy.
Onder meer is ontbossingspogings reeds langs die hoofweë tussen ­Oshakati en Outapi en Oshakati en Okahao onderweg, sê hy.
“Ons neem dit baie ernstig op. Ek sal self daardie dag die grootste informele nedersetting by Outapi help skoonmaak.”
Tydens gistermiddag se vergadering by Staatshuis het die eerste minister, me. Saara Kuugongelwa-Amadhila, gesê hierdie gaan geen eenmalige veldtog wees nie.
“Ons moet seker maak Namibië word skoon gehou.”
Mnr. Jaco Venter, uitvoerende hoof van Plastic Packaging, het gesê die sakegemeenskap se skenking gaan uit 'n derde gewone vullissakke bestaan terwyl die res herwinningsakke sal wees.